Timbroù Wallis-ha-Futuna

Emañ an inizi Wallis ha Futuna e su ar Mor Habask, etre an inizi Fidji hag ar Samoa amerikan.

Trevadenn Frañs e voe adalek ar bloaz 1847, deuet da vezañ ur warezva e 1886, hag un Tiriad Tramor goude an Eil Brezel-bed. Ur Strollegezh Tramor gall eo abaoe 2003.

E-pad pell e veze sellet ouzh Inizi Wallis ha Futuna evel un astenn eus Kaledonia-Nevez, hag estreget perzh ar gouarnour (Resident) anvet gant ar Republik, ne oa ket kreñv ar velestradurezh c’hall er vro.
Timbroù Kaledonia Nevez dreistmoullet gant ILES WALLIS ET FUTUNA a voe embannet e 1931, ha c’hoazh etre 1941 ha 1944. Lakaet e voe e-maez timbroù ar rummadoù brudet en Impalaeriezh : Diskouezadeg an trevadennoù e Pariz (1931), Diskouezadeg etrebroadel New-York (1939), 150vet Deiz-ha-bloaz an Dispac’h gall (1939)...

Un daou dimbr bennak gant poltred Petain a voe lakaet e gwerzh e 1941, met buan e voe lakaet en o lec’h timbroù Kaledonia-Nevez dreistmoullet gant France Libre ILES WALLIS ET FUTUNA.
E 1959 avat e cheñchas statud rouantelezhioù bihan Wallis ha Futuna : tapout a reas an tiriad tramor un tamm emrenerezh, ha timbroù liesliv a voe embannet gant an alc’hwez WALLIS ET FUTUNA RF. Troet eo danvez an timbroù war sevenadur hengounel an annezidi, kregin-mor, an darvoudoù etrebroadel… Enoret e voe prezidanted Bro-C’hall e 1971 (De Gaulle) ha 1975 (Pompidou) hag ar Baped Paol VI ha Yann-Baol Iañ e 1979 (feal ouzh ar gatoligiezh eo an darn vrasañ eus an dud). 

Dre an timbroù e tizoloer mui pe vui sevenadur, arzoù-kaer, hag istor an inizi eus ar Mor Habask, e-kichen timbroù all awenet gant istor ar C’hallaoued (De Gaulle, Louis Pasteur, Quentin de la Tour, Alphonse Daudet...

Un niver bihan a dimbroù a vez embannet pep bloaz, kalzig anezho o vezañ a vent vras. Puilh eo an embann timbroù evit ar postoù dre-nij. Hollc’hallek eo ar skridoù war an timbroù, n’eus plas ebet evit ar yezhoù polineziek komzet er vro.

 Liammoù diavaez 
Timbroù Wallis ha Futuna
Servij Postoù Wallis ha Futuna

 Pennad kar 
 Timbroù Kaledonia Nevez

Wallis ha Futuna
Rummad:Wallis ha Futuna